Kudiza 14
Indi wuMishonali hiMudimwinyi?
Kufuma tuhu kunyaka, aYinsahu jaYehova ayiluka nawu ekala namashikola akudiza hadi Nzambi. Antu azataña mudimu wampinji yejima hakushimwina Wanta ayiloñeshela mashikola adimena kulonda ‘amanishi chikupu mudimu wawu.’—2 Timotewu 4:5.
Shikola yaMudimu wawuPayiniya. Hakumana kwachaaka chatachi chakuzata mudimu wampinji yejima, payiniya nateli kusonekesha shikola yakudiza mafuku atanu nadimu yekalaña Hetala daWanta damukamwihi. Nkeñelu yaniyi shikola yakukwasha apayiniya kukundama kwakwihi naYehova, kuzata chiwahi munjila jejima jakushimwinamu nikutwalekahu kwikala ashinshika hakuzata.
Shikola Yawakwakushimwina Nsañu Yayiwahi yaWanta. Iyi shikola yadizañawu hatukweji tuyedi yakwashaña apayiniya akuluka yitembi adikeñelaña kushiya nyikala yawu nakuya nakuzatila kudi kwejima kwayitemeshañawu. Munjila yikwawu ahoshaña nawu, “Yamonu, ntemeshami” hakumwimbujola Mukwakushimwina nsañu yayiwahi muneni wakalakeleli hamaseki, Yesu Kristu. (Isaya 6:8; Yowanu 7:29) Antu neyi afuma kumukala wawu nakuya kwacheñi chakeñekaña kuhimpa nikupelesha chihandilu. Chisemwa, mpepela, niyakudya yinateli kwikala yambukaku chikupu nayenjililawu. Mpinji yikwawu atela nikudiza idimi dacheñi. Iyi shikola yakwashaña amana kwetu niahela ajiki niadisumbula, akweti yaaka 23 nakushika ku 65, kwikala nayililu yayiwahi yakeñekaña mumudimu wawu nikwiluka yuma yikuyikwasha kulonda ayizatishi chiwahi kudi Yehova nikuloñesha kwindi.
Shikola yaWatchtower Yakudiza Bayibolu yaGileyadi. MuchiHeberu izu dakwila nawu “Gileyadi” dalumbuluka nawu “Wunsahu Wawuvulu.” Kufuma muchaaka cha 1943 hatachikiluwu shikola yaGileyadi, antu akubadika ha 8,000 amanisha iyi shikola ayitemesha hamu neyi amishonali kulonda ashimwineña chachiwahi wunsahu ‘kwakumina maseki.’ (Yililu 13:47) Hampinji yashikiluwu awa antu amanishili iyi shikola muPeru, munidi ituña himwadiña yipompeluku. Makonu mudi yipompelu yakubadika ku 1,000. Hampinji yatachikiluwu amishonali etu kuzatila muJapan, mwadiña hohu aYinsahu ikumi. Chayinu mpinji anabadiki ha 200,000. Shikola yaGileyadi yatañañawu hadi tukweji tutanu adizaña chikupu Izu daNzambi. Antu azataña wupayiniya wadimena hela wumishonali hela hatusanji twanyitayi niankoñi añinza diwu atambikañawu kushikola nakuyidizisha chikupu kulonda azateña chiwahi mudimu wakushimwina mukaayi kejima.
Indi Shikola yaMudimu wawuPayiniya yikweti nkeñelwinyi?
Anyi aloñeshelawu Shikola Yawakwakushimwina Nsañu Yayiwahi yaWanta?
kmb_Latn knc_Latn lua_Latn cjk_Latn cjk_Latn cjk_Latn cjk_Latn cjk_Latn